
Az autofagoszóma szekréciós útvonal karakterizálása

A felépítő folyamatok mellett a sejteknek rendelkezniük kell olyan lebontó folyamatokkal is, amelyek képesek a feleslegessé vált, elöregedett vagy sérült molekulák, illetve akár egész sejtalkotók degradálására. A sejtes önemésztés egy típusa, a makroautofágia az egyetlen általunk ismert folyamat, amely képes a sejten belüli nagyméretű sturktúrák lebontására. A makroautofágia során a lebontásra szánt anyagok kettős membránú vezikulába, az autofagoszómába záródnak, ahol a sejtplazma többi részétől elkülönítetten valósulhat meg a degradálódásuk. Ehhez azonban szükség van bontó enzimekre is, amelyek egy másik vezikulatípusban, a lizoszómában találhatók. Az autofagoszómák és lizoszómák membránfúziós folyamat révén egyesülnek, így megvalósulhat a lebontás. Az autofágia orvosbiológiai szempontból is kiemelkedő, így a sejtbiológia egyik legaktívabban kutatott folyamata.
Az elmúlt évtizedben kiderült, hogy az autofág beltartalom nem csak a lebomlás irányába haladhat, hanem a sejten kívüli térbe is szekretálódhat. Az autofág szekréció folyamata kimondottan fontos a citoszólban szabad riboszómákon szintetizálódó fehérjék sejten kívüli térbe juttatásában, az immunválasz kialakításában, a tumorprogresszió és a tumor elleni védekezés folyamatában és a neurodegenerációs kórképek kialakulásában. A folyamat élettani jelentősége ellenére az autofág szekréciót közvetítő molekulák nagyrészt ismeretlenek.
Kutatásom során az ecetmuslica Garland-nefrocitáiban sikerült olyan genetikai háttereket azonosítani, amelyek lehetővé teszik a szekréció előtt álló autofagoszómák molekuláris jellemzését és a folyamatban résztvevő molekulák szűrését. Sikerült az autofagoszóma szerkrécióban vélhetően kulcsfontosságú szerepet játszó molekulákat azonosítani, amelyek általános résztvevők lehetnek a folyamatban. Eredményeinken és az általunk kidolgozott módszertan segítségével a jövőben az autofág szekréció további feltárása és esetleges transzlációs kutatásokban való felhasználására is lehetőség nyílik.



